Komisijos Sprendimas
1990 m. liepos 30 d.
dėl Namibijos įmonių, patvirtintų importuoti mėsos produktus į Bendriją, sąrašo
(90/432/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EB dėl sveikatos ir veterinarinio patikrinimo problemų importuojant galvijus, avis, ožkas ir kiaules bei šviežią mėsą ir mėsos produktus iš trečiųjų šalių [1] su paskutiniais pakeitimais, padarytais Direktyva 89/662/EEB [2], ypač jos 4 straipsnio 1 dalį ir 18 straipsnio 1 dalį,
kadangi trečiųjų šalių įmonėms negali būti leidžiama eksportuoti į Bendriją šviežios mėsos, jei ji netenkina Direktyvoje 72/462/EEB nustatytų bendrųjų ir specialiųjų reikalavimų;
kadangi Namibija tapo nepriklausoma, būtina nustatyti įmonių, patvirtintų toje šalyje importuoti šviežią mėsą į Bendriją, sąrašą;
kadangi šios įmonės yra reguliariai tikrinamos, Afrikos pietuose vykdomos Bendrijos misijos pagal Direktyvos 72/462/EEB 5 straipsnį ir pagal Komisijos sprendimo 86/474/EEB dėl patikrinimų vietoje, vykdomų importuojant galvijus, kiaules ir šviežią mėsą iš Bendrijai nepriklausančių šalių, įgyvendinimo [3] 2 straipsnio 1 dalyje numatytus patikrinimus;
kadangi galima laikyti, kad higienos standartas Namibijos įmonėse yra patenkinamas, ir tokiomis aplinkybėmis jas galima įtraukti į įmonių, kurioms leidžiama eksportuoti į Bendriją, sąrašą;
kadangi importuojant šviežią mėsą iš šio dokumento priedo sąraše pateiktų įmonių ir toliau turi būti laikomasi jau nustatytų nuostatų, ypač dėl gyvūnų sveikatos, dėl likučių šviežioje mėsoje tikrinimų, draudimo naudoti gyvulininkystės ūkiuose tam tikras hormoninį poveikį turinčias medžiagas;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Priedo sąraše išvardytos Namibijos įmonės yra tvirtinamos eksportuoti šviežią mėsą į Bendriją.
2. Importą iš šių įmonių ir toliau reglamentuoja kituose teisės aktuose nustatytos Bendrijos veterinarijos nuostatos.
2 straipsnis
Valstybės narės draudžia įvežti šviežią mėsą iš įmonių, kurios nėra įrašytos į priedą.
3 straipsnis
Šis sprendimas skirtas valstybėms narėms.
Priimta Briuselyje, 1990 m. liepos 30 d.